b'\n_START_ARTICLE_\nSimputus\n_START_SECTION_\nSimputus Suomen puolustusvoimissa\n_START_PARAGRAPH_\nSimputus eli simputtaminen on yleens\xc3\xa4 sopimattomana ja tuomittavana pidetty\xc3\xa4 toimintaa, jossa joku k\xc3\xa4ytt\xc3\xa4\xc3\xa4 valtaa toista ihmist\xc3\xa4 kohtaan alistamalla t\xc3\xa4t\xc3\xa4. T\xc3\xb6rke\xc3\xa4mmiss\xc3\xa4 tapauksissa saattaa kysymyksess\xc3\xa4 olla rikoslaissa kriminalisoitu teko, jolloin se on siis rikos. Sik\xc3\xa4li, kun simputukseen syyllistyv\xc3\xa4 on muodollisessa esimiesasemassa simputettavaan n\xc3\xa4hden, saattaa t\xc3\xa4ytty\xc3\xa4 rikoslain 45 luvun 16 \xc2\xa7:ss\xc3\xa4 tarkoitetun esimiesaseman v\xc3\xa4\xc3\xa4rink\xc3\xa4yt\xc3\xb6n tunnusmerkist\xc3\xb6 tai, jos tapaus on t\xc3\xb6rke\xc3\xa4, esimiesaseman t\xc3\xb6rke\xc3\xa4n v\xc3\xa4\xc3\xa4rink\xc3\xa4yt\xc3\xb6n tunnusmerkist\xc3\xb6._NEWLINE_Pennalismilla tarkoitetaan simputuksen muotoa, jossa sen toimijoina ovat esimiesten sijasta vertaiset._NEWLINE_Simputus on perinteisesti tullut tunnetuksi erityisesti sotav\xc3\xa4essa esiintyv\xc3\xa4n\xc3\xa4 ilmi\xc3\xb6n\xc3\xa4. T\xc3\xa4ll\xc3\xb6in katsotaan simputukseksi kaikenlainen alaisten n\xc3\xb6yryytt\xc3\xa4miseen t\xc3\xa4ht\xc3\xa4\xc3\xa4v\xc3\xa4 k\xc3\xa4yt\xc3\xb6s. T\xc3\xa4rkeimm\xc3\xa4t keinot simputuksen ehk\xc3\xa4isyss\xc3\xa4 ovat koulutus ja valvonta. Simputus ei ole vain sotilaskoulutuksen ongelma, vaan sit\xc3\xa4 esiintyy muissakin organisaatioissa._NEWLINE_Suomen puolustusvoimien virallinen kanta simputukseen on jyrk\xc3\xa4n kielteinen. Simputustapauksia tulee kuitenkin ajoittain ilmi. Simputus on kuitenkin ilmi\xc3\xb6n\xc3\xa4 sitke\xc3\xa4, koska tapauksien kohteeksi joutuneiden asema on vaikea ja ilmoituskynnys korkea._NEWLINE_Vuonna 2007 P\xc3\xa4\xc3\xa4esikunnan oikeudellinen osasto kartoitti esimiesrikoksen nimikkeell\xc3\xa4 k\xc3\xa4ynnistetyt esitutkinnat joukko-osastoittain. Puolustusvoimat noudattaa simputuksen suhteen nollatoleranssia, ja vuosittain esimiehen saamaan rangaistukseen johtaneita, paljastuneita simputustapauksia on noin 25. Vuonna 2006 rangaistukseen johtaneiden tapausten luku oli poikkeuksellisen korkea, 47._NEWLINE_P\xc3\xa4\xc3\xa4esikunnan vuonna 2008 tekem\xc3\xa4n selvityksen mukaan Puolustusvoimissa ei olisi en\xc3\xa4\xc3\xa4 olemassa j\xc3\xa4rjestelm\xc3\xa4llist\xc3\xa4 simputusperinnett\xc3\xa4. Viime vuosina esiin tulleita tapauksia tutkittaessa on todettu yksitt\xc3\xa4isen esimiehen syyllistyneen esimiesaseman v\xc3\xa4\xc3\xa4rink\xc3\xa4ytt\xc3\xb6\xc3\xb6n tai palvelusrikokseen.\n_START_SECTION_\nR\xc3\xa4ttisulkeiset\n_START_PARAGRAPH_\nR\xc3\xa4ttisulkeiset ovat tapahtuma, jossa joukko m\xc3\xa4\xc3\xa4r\xc3\xa4t\xc3\xa4\xc3\xa4n vaihtamaan vaatteita nopeasti. Aikaa vaatteiden vaihtamiselle voidaan m\xc3\xa4\xc3\xa4r\xc3\xa4t\xc3\xa4 jopa vain kaksi tai kolme minuuttia, jolloin tarkoituksena on aikaansaada tilanne, jossa osa ryhmien j\xc3\xa4senist\xc3\xa4 ei onnistu teht\xc3\xa4v\xc3\xa4ss\xc3\xa4 m\xc3\xa4\xc3\xa4r\xc3\xa4tyss\xc3\xa4 ajassa, jolloin voidaan m\xc3\xa4\xc3\xa4r\xc3\xa4t\xc3\xa4 uusi vaatteiden vaihto._NEWLINE_R\xc3\xa4ttisulkeiset, jolla on saatu vaatekaappi sekaisin voidaan p\xc3\xa4\xc3\xa4tt\xc3\xa4\xc3\xa4 tupa-, kaappi- ja siisteystarkastukseen, jolle kuitenkin voidaan my\xc3\xb6nt\xc3\xa4\xc3\xa4 tavanomainen aika, 15 minuuttia, jotta kaapit r\xc3\xa4ttisulkeisten j\xc3\xa4lkeen saadaan tavanomaiseen kuntoonsa._NEWLINE_R\xc3\xa4ttisulkeisia on m\xc3\xa4\xc3\xa4r\xc3\xa4tty osastojen laajuisina tai joukkueiden ryhmille yleisen sotilaallisen ryhdin parantamiseksi joko alokkaille tai kotiutumassa oleville.\n_START_SECTION_\nYlim\xc3\xa4\xc3\xa4r\xc3\xa4inen etunojapunnerruttaminen\n_START_PARAGRAPH_\nYlim\xc3\xa4\xc3\xa4r\xc3\xa4inen etunojapunnerruttaminen on tapa osoittaa heikon suorituksen tehneelle yksil\xc3\xb6lle tai ryhm\xc3\xa4lle huonoimmuutta m\xc3\xa4\xc3\xa4r\xc3\xa4\xc3\xa4m\xc3\xa4ll\xc3\xa4 t\xc3\xa4m\xc3\xa4 yleisest\xc3\xa4 sotilasopetuksesta riippumatta etunojapunnertamaan tai etunojapunnertamaan lis\xc3\xa4\xc3\xa4 muihin n\xc3\xa4hden._NEWLINE_Utin j\xc3\xa4\xc3\xa4k\xc3\xa4rirykmentiss\xc3\xa4 suoritettua etunojapunnerruttamista on tutkittu mahdollisena simputtamisena. Punneruttamista on perusteltu "laskuvarjoj\xc3\xa4\xc3\xa4k\xc3\xa4rihengell\xc3\xa4". Toistaiseksi ei ole kuitenkaan l\xc3\xb6ydetty riitt\xc3\xa4v\xc3\xa4sti n\xc3\xa4ytt\xc3\xb6\xc3\xa4, ett\xc3\xa4 kyseess\xc3\xa4 olisi ollut omavaltainen kurinpitotoimenpide, joka olisi kohdistunut yksil\xc3\xb6\xc3\xb6n tai ryhm\xc3\xa4\xc3\xa4n rangaistukseksi jostain. Eduskunnan apulaisoikeusasiamies Jussi Pajuoja kuitenkin suhtautui kriittisesti etunojapunnerruttamiseen laskuvarjoj\xc3\xa4\xc3\xa4k\xc3\xa4rihengen perusteluin.  Laskuvarjoj\xc3\xa4\xc3\xa4k\xc3\xa4rikoulutukseen joutuminen Suomen puolustusvoimissa on vapaaehtoista, koska teht\xc3\xa4v\xc3\xa4\xc3\xa4n pit\xc3\xa4\xc3\xa4 erikseen anoa.\n_START_SECTION_\nMuita simputuksen muotoja\n_START_PARAGRAPH_\nYlim\xc3\xa4\xc3\xa4r\xc3\xa4isen etunojapunnerruttamisen ja r\xc3\xa4ttisulkeisten lis\xc3\xa4ksi on k\xc3\xa4ytetty my\xc3\xb6s muita simputtamista muistuttavia menetelmi\xc3\xa4, joiden tarkoituksena on ollut ojentaa yksil\xc3\xb6\xc3\xa4 tai ryhdist\xc3\xa4\xc3\xa4n ryhmi\xc3\xa4 tai joukkueita. Osa menetelmist\xc3\xa4 on voinut olla sellaisia, ett\xc3\xa4 ne ovat saattaneet vaarantaa my\xc3\xb6s joidenkin terveytt\xc3\xa4.'